Document ID: /roh_data/filtered/fineweb-2-filterrobots_roh.jsonl.gz/18736

Ad ina conferenza da medias ha Tedros Ghebreyesus pretendì, ch’ils stadis lavurian ensemen tar la tschertga – e surtut er pli tard tar la repartiziun dad in vaccin cunter il coronavirus.
I na gidia nagut da vaccinar l’entira atgna populaziun, entant che persunas che dovrian fitg urgent il vaccin en auters pajais restian nunprotegidas. En quest connex ha il directur da l’Organisaziun mundiala da la sanadad WHO discurrì d’in «naziunalissem da vaccin».
Iniziativa Covax
Fin la fin da fanadur han intgins tozzels mussà interess per in agir cuminaivel en il rom da l’iniziativa Covax. Il program cumpiglia il mument 9 candidats per vaccins. La finala profitar d’in vaccin effectiv duain persunas che lavuran en il sectur da sanadad, persunas attempadas e glieud periclitada pervi da malsognas gia existentas.
Blers pajais investeschan dentant era en firmas che produceschan vaccins, e fixeschan ch’els vegnian silsuenter preferids tar la repartiziun. La Svizra ha ina tala cunvegna cun l’interpresa da biotecnologia americana Moderna.